b"\n_START_ARTICLE_\nHeinrich B\xc3\xa4r\n_START_SECTION_\nMladost\n_START_PARAGRAPH_\nHeinz B\xc3\xa4r je bil rojen v Sommerfeldu pri Leipzigu 25. maja 1913. Njegovi star\xc5\xa1i so bili kmetje in sam je sprva \xc5\xbeelel postati gozdar, zanimalo ga je vse povezano s prosto \xc5\xbeive\xc4\x8dimi \xc5\xbeivalmi in gozdovi. Vendar ga je kasneje videnje transportnih letal Junkers prepri\xc4\x8dalo, da bi rad postal letalec. Tako kot \xc5\xa1tevilni nem\xc5\xa1ki najstniki njegove generacije je postal jadralni pilot (zaradi prepovedi posedovanja motornega letalstva je v 1920. in 1930. letih bilo v Nem\xc4\x8diji zelo popularno jadralno letenje) in je imel ambicije postati pilot za letalsko dru\xc5\xbebo Lufthansa._NEWLINE_Vzdevek\xc2\xa0\xc2\xbbPritzl\xc2\xab\xc2\xa0je pridobil zaradi svoje naklonjenosti do \xc4\x8dokolade Pritzl._NEWLINE_Velika depresija pa je B\xc3\xa4ru prepre\xc4\x8dila pridobiti licenco za civilnega pilota. Zato se je leta 1934 pridru\xc5\xbeil Reichswehru in bil dodeljen v Kraftfahrabteilung 4 kot mehanik. Leto dni kasneje je bil preme\xc5\xa1\xc4\x8den v Luftwaffe kjer je \xc5\xa1e nekaj mesecev kasneje bil sprejet za usposabljanje pilotov, in sicer za upravljanje transportnih letal. Pilotski izpit je opravil leta 1937. Nato je bil 1. septembra 1938 preme\xc5\xa1\xc4\x8den v I. / Jagdgeschwader 135, enoto iz katere je nastal kasneje znani polk Jagdgeschwader 51\xc2\xa0\xc2\xbbMolders\xc2\xab (kraj\xc5\xa1a oznaka JG 51), kjer je navadno letel na okornem dvomotorniku Junkers Ju 86._NEWLINE_Poveljnik ene od eskadrilj je opazil B\xc3\xa4rov pilotski talent in ga posku\xc5\xa1al prepri\xc4\x8dati, da postane voja\xc5\xa1ki pilot. Sprva je B\xc3\xa4r ponudbo zavrnil, toda potem, ko je neko\xc4\x8d nezakonito izvedel nekaj vragolij v akrobatskem letenju z Ju 86, ki so pripeljale do okvare motorja, jo je nejevoljno sprejel in se s tem izognil disciplinskemu ukrepu, ki mu je grozil.\n_START_SECTION_\nZa\xc4\x8detki, 1939 \xe2\x80\x93 1941\n_START_PARAGRAPH_\nJG 51 je bil name\xc5\xa1\xc4\x8den na meji s Francijo, ko je svet pretresla novica, da se je v Evropi za\xc4\x8dela nova vojna. B\xc3\xa4r je dosegel svojo prvo zra\xc4\x8dno zmago na 25. september 1939, v spopadu z oddelkom Arm\xc3\xa9e de l'Air (francosko vojno letalstvo) in je sestrelil francoskega lovca ameri\xc5\xa1ke izdelave Curtiss P-36 Hawk. S tem si je prislu\xc5\xbeil svoje prvo odlikovanje, \xc5\xbdelezni kri\xc5\xbeec 2. razreda, ki so mu ga podelili dne 27. septembra 1939. V bitki za Francijo je dodal \xc5\xa1e dve dodatni zra\xc4\x8dni zmagi, nato pa \xc5\xa1e deset v bitki za Britanijo. V tem \xc4\x8dasu je do\xc5\xbeivel tudi sam nekaj zasilnih pristankov, kot posledico hudih spopadov z mo\xc4\x8dnim in nevarnim nasprotnikom, lovci Hurricanne in Spitfire RAF. Tako je dne 2. septembra 1940 bil celo sestreljen v boju s spitfirom in je moral pri tem izsko\xc4\x8diti iz letala._NEWLINE_Na pomlad 1941 je dosegel \xc5\xa1e dodatne \xc5\xa1tiri zra\xc4\x8dne zmage proti RAF-u, tako da je njihovo skupno \xc5\xa1tevilo zna\xc5\xa1alo \xc5\xbee 17.\n_START_SECTION_\nSelitev na vzhod\n_START_PARAGRAPH_\nJunija 1941 je sledila premestitev glavnine sil Luftwaffe na vzhod. Tekle so priprave za Hitlerjev napad na Sovjetsko Zvezo, za eno najve\xc4\x8djih operaciji v zgodovini vojskovanja - Barbarossa. Med njimi je bil tudi JG 51, ki je bil takrat del drugega zra\xc4\x8dnega korpusa (II. Fliegerkorps), ki je imel svoje podro\xc4\x8dje delovanja na osrednjem sektorju vzhodne fronte._NEWLINE_Celotni JG 51 se je zbral na \xc5\xa1tirih letali\xc5\xa1\xc4\x8dih vzhodno od Var\xc5\xa1ave v svojih novih\xc2\xa0\xc2\xbbFriedrich\xc2\xab-ih ali Fritzih, kot so radi rekli svojim Bf 109F, ki so bili \xc5\xa1e modernej\xc5\xa1i od prej\xc5\xa1njih\xc2\xa0\xc2\xbbEmil\xc2\xab-ov (Bf 109E) s katerimi so se bojevali do takrat. \xc5\xa0e bolj\xc5\xa1i pa so bili v primerjavi s tistim kar so jim lahko postavili nasproti Rusi. Poleti 1941 je Luftwaffe do\xc5\xbeivela vrhunec svojih uspehov, med \xc5\xa1tevilnimi lovskimo piloti, ki so takrat dosegali do tedaj nepredstavljivo veliko \xc5\xa1tevilo sestrelitev je bil tudi Heinz B\xc3\xa4r, tedaj \xc5\xbee poro\xc4\x8dnik v prvi eskadrilji, 1./JG 51.\n_START_SECTION_\nBarbarossa, 1941\n_START_PARAGRAPH_\nGlavna naloga drugega zra\xc4\x8dnega korpusa, kateremu je pripadal JG 51, je bila podpora Centralni armadni skupini, oziroma njeni glavni udarni enoti, Panzergruppe 2 generala Guderiana, ki je imela nalogo prodreti globoko v nasprotnikovo zaledje fronte na ozemlje v dana\xc5\xa1nji Belorusiji, proti njeni prestolnici Minsk. Lovski del letalskega korpusa naj bi poskrbel za to, da bi nem\xc5\xa1ki vojni stroj lahko v miru opravil z nasprotnikom, brez bojazni pred letalskimi napadi. Zato so imeli B\xc3\xa4r in njegovi kolegi nalogo, da \xc5\xbee prvi dan spopada kolikor je to mo\xc5\xbeno rusko letalstvo ohromijo z jutranjim udarcem po njihovih letali\xc5\xa1\xc4\x8dih._NEWLINE_Napad se je za\xc4\x8del dne 22. junija z uspe\xc5\xa1nim napadom Luftwaffe po nasprotnikovih letali\xc5\xa1\xc4\x8dih in posledi\xc4\x8dno takoj\xc5\xa1no prevesitvijo ravnovesja mo\xc4\x8di v zraku na stran napadalcev. \xc5\xbde do srede poldneva je Heinz B\xc3\xa4r dosegel kar tri zmage v zraku. Najbolj\xc5\xa1e predstave pa so \xc5\xa1ele prihajale. Ker so Guderianove tankovske kolone takoj prodrle v notranjost, so Rusi nasproti njim za\xc4\x8deli po\xc5\xa1iljati ogromne letalske jate bombnikov, ki so jih pripeljali iz rezerv. Toda za njih ni bilo dovolj\xc5\xa1nje za\xc5\xa1\xc4\x8dite lovcev, tako so za\xc4\x8deli v naslednjih dneh nem\xc5\xa1ki piloti brez ovir sestreljevati enormne koli\xc4\x8dine teh nebogljenih letal, ruskih bombnikov brez lovske za\xc5\xa1\xc4\x8dite. Vrhunec teh zmag so dosegli dne 30. junija, ko je samo B\xc3\xa4r sam poslal v globino kar pet bombnikov Tupoljev SB-2. Celotni njegov polk pa je tega dne dosegel do tedaj neverjetnih 134 zmag, med njimi tudi tiso\xc4\x8do (1000.) skupno od za\xc4\x8detka vojne, kot prva enota, ki ji je to uspelo._NEWLINE_V dveh tednih od za\xc4\x8detka Barbarosse je B\xc3\xa4r pove\xc4\x8dal \xc5\xa1tevilo svojih zmag na 27 in \xc5\xbee 2. julija so ga odlikovali s Vite\xc5\xa1kim kri\xc5\xbeem. Poleg tega pa je \xc5\xa1e napredoval po \xc4\x8dinu, 1. avgusta je postal Oberleutnant. Srditi boji pa so se nadaljevali skozi celo poletje 1941 in B\xc3\xa4r je ves \xc4\x8das vztrajno pove\xc4\x8deval seznam svojih zmag proti Rusom, ki so vztrajno metali v spopad nove enote iz svojih velikih rezerv. Ko jih je dosegel \xc5\xbee \xc5\xa1estdeset (60), so mu 14. avgusta podelili Vite\xc5\xa1ki kri\xc5\xbe \xc5\xbeeleznega kri\xc5\xbeca s hrastovim listjem._NEWLINE_Dne 31. avgusta pa so dolgi in naporni boji terjali davek. V spopadu z ruskimi lovci so ga sestrelili okoli 50 kilometrov globoko na sovjetskem ozemlju. Sicer se je uspel re\xc5\xa1iti iz letala, pri tem si je po\xc5\xa1kodoval hrbtenico, vendar pa je moral ve\xc4\x8d dni tavati in se skrivati pred sovra\xc5\xbenikom na njihovem ozemlju. Po vrnitvi med svoje, ki so ga medtem \xc5\xbee odpisali, je sledila dolgotrajna hospitalizacija, ki ga je odvrnila od slu\xc5\xbebe vse do pozne jeseni 1941."